钦定古今图书集成/明伦汇编/官常典/第095卷 > 郑国王斡鲁
## 钦定古今图书集成/明伦汇编/官常典/第095卷 > 郑国王斡鲁

按《金史》本传：“斡鲁，韩国公劾者第二子。康宗初，苏滨
水含国部斡豁勃菫及斡准、职德二部有异志，斡带
治之，斡赛、斡鲁为之佐，遂伐斡豁，拔其城以归。高丽
筑九城于曷懒甸。斡赛母疾病，斡鲁代将其兵者数
月，斡鲁亦对筑九城，与高丽抗，出则战，入则守，斡赛
用之，卒城。高丽收国，二年四月，诏斡鲁统诸军，与阇”
母、蒲察迪古乃合咸州路都统斡鲁古等伐高永昌。
诏曰：“永昌诱胁戍卒，窃据一方，直投其隙而取之尔，
此非有远大计，其亡可立而待也。东京、渤海人德我
旧矣，易为招怀。如其不从，即议进讨，无事多杀。”高永
昌，渤海人，在辽为裨将，以兵三千屯东京八甔口。永
昌见辽政日败，太祖起兵，辽人不能支，遂觊觎非常。
是时，东京汉人与渤海人有怨，而多杀渤海人。永昌
乃诱诸渤海并其戍卒，入据东京，旬月之间，远近响
应，有兵八千人，遂僭称帝，改元隆基。辽人讨之，久不
能克。永昌使挞不野杓合以币求救于太祖，且曰：“愿
并力以取辽。”太祖使胡沙补往谕之曰：“同力取辽固
可。东京近地，汝辄据之，以僭大号，可乎？若能归款，当
处以王爵。”仍遣系辽籍女直胡突古来。高永昌使挞
不野与胡沙补、胡突古偕来，而永昌表辞不逊，且请
还所俘渤海人。太祖留胡突古不遣，遣大药师奴与
挞不野往招谕之。斡鲁方趋东京，辽兵六万来攻照
散城，阿徒罕勃菫、乌论、石准与战于益褪之地，大破
之。五月，斡鲁与辽军遇于沈州，败之，进攻沈州，取之。
永昌闻取沈州，大惧，使家奴铎剌以金印一、银牌五
十来，愿去名号称藩。斡鲁使胡沙补、撒八往报之。会
渤海高祯降，言“永昌非真降者，特以缓师尔。”斡鲁进
兵永昌，遂杀胡沙补等，率众来拒，遇于沃里活水。我
军既济，永昌之军不战而却，逐北至东京城下。明日，
永昌尽率其众来战，复大败之，遂以五千骑奔长松岛。初，太祖下《宁江州》，获东京渤海人，皆释之，往往中
道亡去。诸将请杀之，太祖曰：“既已克敌下城，何为多
杀？昔先太师尝破敌，获百馀人，释之，皆亡去，既而往
往招其部人来降。今此辈亡，后日当有效用者。”至是，
东京人恩胜奴、仙哥等执永昌妻子以城降，即宁江
州所释东京，渤海人也。先太师，盖谓世祖云。未几，挞
不野执永昌及铎剌以献，皆杀之。于是辽之南路系
籍女直及东京州县尽降。以斡鲁为南路都统，《迭勃
极烈》留乌蠢知东京事。诏除辽法，省赋税，置猛安谋
克，一如本朝之制。九月，斡鲁上谒于婆鲁买水，上慰
劳之。辛亥，幸斡鲁第，张宴，官属皆预，赐赉有差。烛偎
水部实里古达杀酬斡、仆忽得，斡鲁分胡剌古、乌蠢
之兵讨之。酬斡，宗室子，魁伟善战，年十五，隶军中，多
见任用。以兵五百败室韦，获其民众，及招降烛偎水
部，以功为谋克。仆忽得初事撒改，从讨萧海里，降烛
偎水部，领行军千户。从破黄龙府，战达鲁古城，皆有
功。其破宁江州，渤海乙塞补叛去，仆忽得追复之，至
是与酬斡同被害。斡鲁至石里罕河，实里古达遁去，
追及于合挞剌山，诛其首恶四人，抚定馀众。诏曰：“汝
讨平叛乱，不劳师众，朕甚嘉之。酬斡等死于国事，闻
其尸弃于河，俟冰释，必求以葬。其民可三百户为一
谋克，以众所推服者领之，仍以其子弟等为质”，斡鲁
乃还。天眷中，酬斡赠奉国上将军，仆忽得赠昭义大
将军。斡鲁从都统袭辽主，辽主西走，西京已降复叛
敌据城西浮图下射攻城者，斡鲁与鹘巴鲁攻浮图，
夺之，复以精锐乘浮图下射城中，遂破西京。夏国王
使李仁辅将兵三万来救辽，次于天德之境，娄室与
斡鲁合军击败之，追至野谷，杀数千人。夏人渡涧水，
水暴至，漂溺者不可胜计。辽主在阴山、青冢之间，斡
鲁为西南路都统，往袭之。使勃剌淑、撒曷懑以兵二
百袭辽权六院司喝离质于白水泺，获之。辽主留辎
重于青冢，领兵一万往应州，遣照里背、荅各率兵邀
之。宗望奄至辽主营，尽俘其妻子宗族，得其传国玺。
斡鲁使使奏捷曰：“赖陛下威灵，屡败敌兵，辽主无归，
势必来降。已严戒邻境，毋纳宋人合馈军粮，令银术
可往代州受之。”诏遍谕有功将士，“俟朕至彼，当次第
推赏。辽主戚属勿去其舆帐，善抚存之。辽主伶俜去
国，怀悲负耻，恐陨其命，孽虽自作，而尝居大位，深所
不忍。如招之肯来，以其宗族付之。”巳，“遣杨璞征粮于
宋，银术可不须往矣。”辽赵王习泥烈及诸官吏并释
其罪，且抚慰之。太祖还京师，宗翰为西北、西南两路
都统，斡鲁及蒲家奴副之。宗翰朝京师，诏以夏人言
宋侵略新割地，以便宜决之。斡鲁奏曰：“夏人不尽归
户口资帑，又以宋人侵赐地求援兵，宋之边臣将取
所赐夏人疆土，盖有”异图。诏曰：“夏人屡求援兵者，或
不欲归我户口，沮吾追袭辽主事也。宋人敢言自取
疆土于夏，诚有异图。宜谨守备，尽索在夏户口，通闻
两国事，审处之。”斡鲁复请弗割山西与宋，则辽主不
能与宋郭药师交通。复诏曰：“宗翰请毋与宋山西地，
卿复及此。疆场之事，当慎毋忽。”及宗翰等伐宋，斡鲁
行西南、西北两路都统事。天会五年，薨。皇统五年，追
封郑国王。天德二年，配享太祖庙廷。子撒八，银青光
禄大夫。子赛里。